b'\n_START_ARTICLE_\nBanaba\n_START_SECTION_\nZemljopis\n_START_PARAGRAPH_\nNalazi se 400 km zapadno od Gilbertovih otoka. S 87 metara visine, najvi\xc5\xa1i vrh otoka ujedno je i najve\xc4\x87i vrh na cijelim Kiribatima.\n_START_SECTION_\nPovijest\n_START_PARAGRAPH_\nOtkrio ga je britanski brod "Ocean" 1804. godine. Eskalacijom rata na Pacifiku otok su 1942. okupirale japanske snage prilikom \xc4\x8dega je ve\xc4\x87ina \xc5\xbeitelja odvedena u radne logore na druge pacifi\xc4\x8dke otoke. Neposredno nakon rata, stanovni\xc5\xa1tvo je preseljeno na otok Rabi (Fid\xc5\xbei) koji je za njih kupila britanska vlada. Iako je Rabi otok bogat pitkom vodom i plodnim vulkanskim tlom, naseljenici su na njemu ostavljeni s nedostatnim zalihama u sezoni ciklonskih oluja. Sve to kao posljedicu je imalo generalno pogor\xc5\xa1anje njihovih zdravstvenih stanja._NEWLINE_Uslijed iskapanja fosfatnih nalazi\xc5\xa1ta koja su iscrpljena do 1979, lokalnom eko-sustavu nanesena je velika \xc5\xa1teta tako da je velik dio otoka postao nenastanjiv. Zbog ovoga, stanovnici otoka su 1971. pokrenuli tu\xc5\xbebu protiv britanske vlade. Kona\xc4\x8dno rje\xc5\xa1enje spora stiglo je 1981. u obliku naknade od 10 milijuna australskih dolara._NEWLINE_1990. godine australska kompanija izradila je studiju isplativosti ponovnog pokretanja rudarskih iskapanja. Iako su otkrivene velike koli\xc4\x8dine kadmija, od svega se odustalo zbog potrebe za velikim financijskim ulaganjima u opremu koja se na otoku neodr\xc5\xbeavana nalazi od 1980. Dodatne studije kiribatijska je vlada naru\xc4\x8dila od novozelandske kompanije tijekom 2000. i 2001. Iako je ovo nai\xc5\xa1lo na negodovanje lokalnog stanovni\xc5\xa1tva, vjeruje se kako bi upravo novac dobiven iskapanjem ostatka fosfata bio dostatan za obnovu i razvoj otoka.\n_START_SECTION_\nUprava\n_START_PARAGRAPH_\nZbog svog politi\xc4\x8dko-upravnog statusa, Banaba je svojevrsna anomalija. Iako je slu\xc5\xbebeno dio Kiribatija, lokalnu administraciju obna\xc5\xa1a Rabijsko vije\xc4\x87e vo\xc4\x91a koje se nalazi na Rabiju, Fid\xc5\xbei. Iako su oto\xc4\x8dani neprestano tra\xc5\xbeili neovisnost, Vlada Ujedinjenoga Kraljevstva prepustila je rje\xc5\xa1avanje ovoga pitanja Kiribatiju.'